WOLFGANG AMADEUS MOZART

Wolfgang Amadeus Mozart s-a născut în 1756 în oraşul Salzburg, la poalele Alpilor Austrieci. Încă de la vârsta de 7 ani, tatăl său l-a dus într-un turneu european. Astfel i s-a ivit ocazia să se întâlnească cu personalităţi importante, precum Johann Christian Bach (fiul marelui Johann Sebastian). Concertele foarte tânărului Mozart nu au mai avut o aşa mare priză la publicul căutător de senzaţii, de aceea ultimul său turneu, în 1776, la Paris nu i-a mai adus succesul scontat. Când a murit mama lui, cea care-l însoţea în turnee, cariera de copil minune a lui Mozart a luat sfârşit, dar s-a născut un compozitor matur.

Contrar altor mari compozitori, Mozart nu a revoluţionat formele muzicale, ci a creat un stil aparte, de o frumuseţe neîntrecută. În anul 1779, a terminat marea Simfonie concertantă pentru vioară, violă şi orchestră, după care a primit o altă comandă pentru compunerea unei „opera seria“ la Teatrul Curţii din München. Atunci a fost creat „Idomeneo“ (1781), pe care l-a compus pe baza libretului abatelui Veresco. Lucrarea a avut un succes răsunător, datorat spiritului nou cu care se apropia de tradiţiile vechi ale operei. Această experienţă a crescut apetitul pentru succes al lui Mozart şi i-a lărgit orizontul în domeniul artelor, dar în acelaşi timp i-a crescut şi frustrarea din cauza răcirii relaţiilor cu cei din Salzburg. După conflictul aprig între compozitor şi arhiepiscopul din Salzburg, Mozart a fost concediat şi a plecat să-şi încerce norocul la Viena.

În 1782, împotriva voinţei tatălui său, Mozart s-a însurat cu cântăreaţa Constanze Weber. Prima operă scrisă la Viena, „Răpirea din Serai“, a avut un succes răsunător în 1782. Premiera operei „Nunta lui Figaro“ (operă comică, 1786) a fost un succes uriaş şi în scurtă vreme compozitorul a primit de la Praga o comandă pentru a compune o nouă operă. De data aceasta a pus pe note povestea lui „Don Giovanni“ (1787). Chiar dacă piesa conţine o multitudine de părţi comice, scenele serioase dovedesc o forţă dinamică aşa cum nu a mai existat anterior. Opera „Flautul Fermecat“ (1791), un singspiel, prezintă lupta dintre bine şi rău într-un mod simplist, parcă pentru omul obişnuit.

Lucrurile începuseră să ia o întorsătură bună, când, în 1791, firul vieţii lui Mozart se rupe, se presupune din cauza unei nefrite.
Strălucirea, frumuseţea şi mai ales dragostea radiată prin muzică de inima lui Mozart, l-au făcut foarte vestit şi cunoscut, într-o aşa măsură, încât mulţi îl consideră cel mai mare compozitor care a existat vreodată.